Twee Britse burgers ook vergiftig soos spioenFoto: AP Photo/Matt Dunham Twee Britse burgers is met dieselfde chemiese middel vergiftig as waarmee ’n Russiese spioen en sy dogter in Maart vanjaar vergiftig is. Charlie Rowley (45) en Dawn Sturgess (44) is Saterdag bewusteloos in hul huis gevind in Amesbury, sowat 13 km van Salisbury waar Sergei Skripal (67), ’n voormalige Russiese spioen, en sy dogter, Joeilia (33), vroeër dié jaar vergiftig is. “Ons kan bevestig dat die man en vrou blootgestel is aan die senumiddel Novichok, wat geïdentifiseer is as dieselfde senumiddel waaraan die Skripals blootgestel is,” het Neil Basu, assistentkommissaris van Londen se polisie en die mees senior teenterreurbeampte, aangekondig. Die Britse owerhede jaag nou om te probeer uitvind hoe die paartjie aan die chemiese middel Novichok blootgestel is. Novichok is in die voormalige Sowjetunie vervaardig en is ’n lewensgevaarlike middel wat die senustelsel aanval. Die paartjie is in ’n kritieke toestand in Engeland se Salisbury District-hospitaal waar Skripal en sy dogter ook behandel is. Basu het gesê dit is nog nie duidelik of die twee voorvalle met mekaar verband hou nie. Basu het gesê dit is ook nog nie duidelik of die paartjie geteiken is nie, maar dat daar “niks in hul agtergrond is wat daarop dui nie”. Foto: AP Photo/Matt Dunham Die polisie het eers gedink die paartjie het moontlik besmette dwelms gebruik. Meer as 100 beamptes van die teenterreur-eenheid werk egter nou aan die saak. Theresa May, die Britse premier, se kantoor het gesê sy word op hoogte gehou van die verwikkelinge. Skripal is daaraan skuldig bevind dat hy vir Brittanje gespioeneer het voor hy in 2010 na die Verenigde Koninkryk teruggekeer het as deel van ’n gevangene-uitruilprogram. Skripal en sy dogter is bewusteloos op ’n parkiebankie gevind en dokters was onseker oor wat hulle makeer. Skripal en sy dogter was weke lank in ’n kritieke toestand in die hospitaal voor hulle ontslaan is en na ’n onbekende plek gestuur is vir hul eie beskerming. Dokters weet nog nie wat die langtermyninvloed op hul gesondheid gaan wees nie. Brittanje het Rusland daarvan beskuldig dat hy die Skripals vergiftig het. Moskou het egter die bewering ten sterkste ontken. Die voorval het ’n diplomatieke krisis tussen Rusland en Brittanje veroorsaak met honderde diplomate wat uit albei lande geskop is.